వడ్డీ రేట్లు తగ్గొచ్చని.. పెరిగిన మార్కెట్లు
-  వరుస నష్టాల నుంచి ఉపశమనం..
-  ఆదుకున్న బ్యాంకింగ్‌, ఎఫ్‌ఎంసిజి షేర్లు
 ముంబయి: వారం ప్రారంభం నుంచి వరుసగా రెండు సెషన్లలో నష్టాలను చవి చూసిన దేశీయ స్టాక్‌ మార్కెట్లకు బుధవారం ఉపశమనం లభించింది. ప్రధానంగా టాటా మోటార్స్‌, టెక్‌ మహీంద్రా ఆర్ధిక ఫలితాలు అంచనాలు చేరకపోవడంతో మార్కెట్లు కొంత నిరాశలోనే ఒత్తిడికి గురి అయినప్పటికీ రిజర్వు బ్యాంకు ఆఫ్‌ ఇండియా వచ్చే ద్రవ్య పరపతి విధాన సమీక్షలో కీలక వడ్డీ రేట్లు తగ్గించనుందన్న అంచనాల నేపథ్యంలో మార్కెట్లు పుంజుకున్నాయి. ఈ నేపధ్యంలోనే బ్యాంకింగ్‌, ఎఫ్‌ఎంసిజి, చమురు సూచీలు రాణించడంతో బిఎస్‌ఇ సెన్సెక్స్‌ 33.25 పాయింట్లు లేదా 0.12 శాతం రాణించి 27,564.66 వద్ద ముగిసింది. నేషనల్‌ స్టాక్‌ ఎక్సేంజీ నిఫ్టీ 4.75 పాయింట్లు తగ్గి 8,334.60 వద్ద నమోదయ్యింది. రంగాల వారిగా పిఎస్‌యు సూచీ అత్యధికంగా 1.51 శాతం పెరిగింది. ఇదేక్రమంలో బ్యాంకింగ్‌ 1.19 శాతం, ఆయిల్‌ అండ్‌ గ్యాస్‌ 0.97 శాతం, కన్సూమర్‌ డ్యూరెబుల్స్‌ 0.95 శాతం చొప్పున రాణించాయి. మరోవైపు ఆటో సూచీ 2.11 శాతం, ఐటి సూచీ 1.88 శాతం, టెక్‌ 1.42 శాతం, మౌలిక వసతులు 0.59 శాతం చొప్పున నష్టపోయాయి. సెన్సెక్స్‌లో భెల్‌ 3.34 శాతం, ఒఎన్‌జిసి 2.7 శాతం, యాక్సిస్‌ బ్యాంకు 2.26 శాతం, కోల్‌ ఇండియా 2.11 శాతం, భారతీ ఎయిర్‌టెల్‌ 1.91 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు టాటా మోటార్స్‌ 5.12 శాతం, మహీంద్రా అండ్‌ మహీంద్రా 2.8 శాతం, ఇన్ఫోసిస్‌ 2.00 శాతం, సన్‌పార్మా 1.97 శాతం, గెయిల్‌ 1.84 శాతం చొప్పున అధిక నష్టాలు చవి చూసిన వాటిలో టాప్‌లో ఉన్నాయి.
మీ స్నేహితులకు రికమెండ్ చెయ్యండి